b'\n_START_ARTICLE_\nFilateli\n_START_PARAGRAPH_\nFilateli er betegnelse for hobbyen at samle p\xc3\xa5 frim\xc3\xa6rker, postkort og andre postrelaterede objekter. Det kan f.eks. dreje sig om kuverter, breve, frankeringsm\xc3\xa6rker, f\xc3\xb8rstedagskuverter, poststempler og en bred vifte af posthistoriske objekter. _NEWLINE_Det er langt fra alle frim\xc3\xa6rke- og postkortsamlere, der kalder sig selv for filatelister. De fleste frim\xc3\xa6rke- og postkortsamlere finder gl\xc3\xa6de og forn\xc3\xb8jelse ved at have "samleriet" som en hobby, som samtidig giver viden og indsigt. Som for alle samlere g\xc3\xa6lder det, at det er jagten p\xc3\xa5 og fundet af frim\xc3\xa6rker og/eller postkort til samlingen, som er et st\xc3\xa6rkt incitament. _NEWLINE_En filatelist er en person, som s\xc3\xa5vel samler p\xc3\xa5 filatelistiske objekter som p\xc3\xa5 kundskab og viden om dem. En filatelist ops\xc3\xa6tter dele af sin samling til udstillinger, og/eller skriver artikler og b\xc3\xb8ger om frim\xc3\xa6rker, postkort og posthistorie samt holder foredrag om frim\xc3\xa6rker og postkort. _NEWLINE_I Danmark findes op mod 150 lokale frim\xc3\xa6rkeklubber. I klubberne er der mulighed for at bytte med andre frim\xc3\xa6rke- og postkortsamlere, f\xc3\xa5 del i andres erfaringer og viden, v\xc3\xa6re med til byttedage og anvisningssalg samt indg\xc3\xa5 i et socialt f\xc3\xa6llesskab, hvor den f\xc3\xa6lles interesse er omdrejningspunktet._NEWLINE_Medlemsskab af en frim\xc3\xa6rkeklub giver mulighed for at udstille p\xc3\xa5 klubudstilling. Klubudstillingen er samtidig adgangsgivende til at udstille p\xc3\xa5 en national udstilling, hvis samlingen (eksponatet) opfylder kvalifikationskravene. P\xc3\xa5 skift mellem de nordiske lande afholdes nordiske udstillinger, der ogs\xc3\xa5 ben\xc3\xa6vnes NORDIA. De nordiske udstillinger er adgangsgivende til internationale udstillinger. I forbindelse med frim\xc3\xa6rkeudstillinger er der stande, hvor frim\xc3\xa6rkeklubber pr\xc3\xa6senterer sig, og andre stande, hvorfra frim\xc3\xa6rkehandlere s\xc3\xa6lger frim\xc3\xa6rker, postkort, forsendelser osv. _NEWLINE_I mange lande findes postmuseer, hvor samlere kan studere frim\xc3\xa6rkernes historie. I Danmark findes Enigma, Museum for post, tele og kommunikation (Danmarks Kommunikationsmuseum) \xc3\x98ster All\xc3\xa9 1, 2100 K\xc3\xb8benhavn, oprettet i 1912. Museet er under opbygning i det tidligere \xc3\x98sterbro Posthus ved Trianglen. Udstillingerne og et legeland \xc3\xa5bner i 2020._NEWLINE_Danske frim\xc3\xa6rker udgivet de sidste to til tre \xc3\xa5r, k\xc3\xb8bes via PostNords websted eller hos newstamps.dk (Danmarks Filatetist Forbunds webbutik www.newstamps.dk ).\n_START_SECTION_\nFrim\xc3\xa6rke- og postkortsamling\n_START_PARAGRAPH_\nEn frim\xc3\xa6rkesamling kan best\xc3\xa5 af ubrugte (ustemplede) og af brugte (stemplede) frim\xc3\xa6rker. Ustemplede m\xc3\xa6rker skal have ubeskadiget kl\xc3\xa6bning p\xc3\xa5 bagsiden eller optr\xc3\xa6der de som "h\xc3\xa6ngslede". V\xc3\xa6rdien af "h\xc3\xa6ngslede" er i katalogerne ofte sat til 40-50% af v\xc3\xa6rdien for de tilsvarende ustemplede m\xc3\xa6rker._NEWLINE_De fleste frim\xc3\xa6rkesamlere samler p\xc3\xa5 brugte m\xc3\xa6rker. Det er \xc3\xb8nskeligt, at stemplingen af frim\xc3\xa6rket enten kun ber\xc3\xb8rer dette, s\xc3\xa5 at man kan se frim\xc3\xa6rkets motiv (billede) praktisk talt uber\xc3\xb8rt, eller med stemplet s\xc3\xa5ledes, at man kan se hvor og hvorn\xc3\xa5r, frim\xc3\xa6rket har v\xc3\xa6ret i brug. Det sidste har stor betydning, n\xc3\xa5r man l\xc3\xa6gger v\xc3\xa6gt p\xc3\xa5, at frim\xc3\xa6rket har v\xc3\xa6ret stemplet i anvendelsesperioden. Mange frim\xc3\xa6rker er stemplet lang tid efter anvendelsesperioden, fordi de har bevaret deres gyldighed til frankering. Den passionerede samler vil sige, at en afstempling lang tid efter anvendelsesperioden g\xc3\xb8r frim\xc3\xa6rket meget mindre v\xc3\xa6rdifuldt (og nogle vil endda sige v\xc3\xa6rdil\xc3\xb8st).\n_START_SECTION_\nIndsamlingen\n_START_PARAGRAPH_\nDen vigtigste kilde til frim\xc3\xa6rkesamlingen er forsendte breve (kuverter), postkort eller pakker. Inden man tager frim\xc3\xa6rket af en forsendelse, b\xc3\xb8r man som det f\xc3\xb8rste skridt overveje, om det ville have en betydning at bevare hele forsendelsen intakt. Det kan v\xc3\xa6re posthistorisk og/eller som udstillingsobjekt. Og hvis man s\xc3\xa5 beslutter sig for at klippe frim\xc3\xa6rket af kuverten eller postkort - m\xc3\xa5ske fordi det er over A5-st\xc3\xb8rrelse - b\xc3\xb8r man som det n\xc3\xa6ste skridt overveje at bevare afklippet for at kunne bevare et intakt og l\xc3\xa6sbart stempel._NEWLINE_Frim\xc3\xa6rker, som er klippet af kuverter o.lign., l\xc3\xa6gges i en sk\xc3\xa5l med lunkent vand, der l\xc3\xb8sner m\xc3\xa6rkerne fra papiret. N\xc3\xa5r gummien er helt opl\xc3\xb8st, skylles m\xc3\xa6rkerne forsigtigt. M\xc3\xa6rkerne t\xc3\xb8rres p\xc3\xa5 en avis eller p\xc3\xa5 syrefrit hvidt tr\xc3\xa6kpapir, hvorefter de sorteres. T\xc3\xb8rre frim\xc3\xa6rker b\xc3\xb8r kun ber\xc3\xb8res med pincet._NEWLINE_Det er vigtigt at v\xc3\xa6re opm\xc3\xa6rksom p\xc3\xa5, at de nyere danske frim\xc3\xa6rker (de selvkl\xc3\xa6bende) skal tages af papiret p\xc3\xa5 en helt anden m\xc3\xa5de. Det g\xc3\xa6lder ogs\xc3\xa5 de selvkl\xc3\xa6bende frim\xc3\xa6rker fra andre lande. Da der er store forskelle p\xc3\xa5 metoden til at tage dem af papiret, b\xc3\xb8r man r\xc3\xa5df\xc3\xb8re sig med medlemmer fra den lokale frim\xc3\xa6rkeklub.\n_START_SECTION_\nTakkem\xc3\xa5leren\n_START_PARAGRAPH_\nTakningsn\xc3\xb8glen, eller takkem\xc3\xa5leren, er et billigt hj\xc3\xa6lpemiddel, som samleren ofte har brug for. F.eks. n\xc3\xa5r m\xc3\xa6rkerne foreligger med samme motiv, men forskellig takning. Takningen angives med et tal, der refererer til takkernes st\xc3\xb8rrelse eller grovhed.\n_START_SECTION_\nLuppen\n_START_PARAGRAPH_\nVed hj\xc3\xa6lp af luppen studeres enkeltheder i frim\xc3\xa6rket, f.eks. eventuelle fejltryk, som ofte \xc3\xb8ger m\xc3\xa6rkets v\xc3\xa6rdi.\n_START_SECTION_\nVandm\xc3\xa6rkes\xc3\xb8ger\n_START_PARAGRAPH_\nEr vandm\xc3\xa6rket vanskeligt at bestemme, kan samleren desuden f\xc3\xa5 brug for en vandm\xc3\xa6rkes\xc3\xb8ger, en lille m\xc3\xb8rk sk\xc3\xa5l af bakelit, glas eller lignende. P\xc3\xa5 denne anbringes frim\xc3\xa6rket med bagsiden opad, der fugtes med et par dr\xc3\xa5ber renset benzin, og vandm\xc3\xa6rket tr\xc3\xa6der tydeligt frem.\n_START_SECTION_\nSamlealbums\n_START_PARAGRAPH_\nFrim\xc3\xa6rkealbums f\xc3\xa5s med eller uden fortryk. For begynderen er illustrationerne i fortrykssamlingen en udm\xc3\xa6rket vejledning, hvorimod specialsamleren v\xc3\xa6lger et album uden fortryk. I begge tilf\xc3\xa6lde er et l\xc3\xb8sbladssystem at foretr\xc3\xa6kke. N\xc3\xa5r m\xc3\xa6rkerne s\xc3\xa6ttes ind i albummet, kan bruges frim\xc3\xa6rkeh\xc3\xa6ngsler, sm\xc3\xa5 gummierede papirlapper, hvis ene halvdel kl\xc3\xa6bes fast bag p\xc3\xa5 frim\xc3\xa6rket, den anden p\xc3\xa5 bladet. I andre tilf\xc3\xa6lde kan frim\xc3\xa6rkealbummer have en forud fastlagt opdeling i r\xc3\xa6kker, hvor frim\xc3\xa6rkerne s\xc3\xa6ttes ned bag en beskyttende og gennemsigtig kant.\n_START_SECTION_\nDubletter\n_START_PARAGRAPH_\nDubletter er overskydende m\xc3\xa6rker af samme slags. S\xc3\xa5danne opbevares i pergamynkuverter, dubleth\xc3\xa6fter eller indstiksb\xc3\xb8ger. Pergamynkuverter b\xc3\xb8r opbevares i kartotekskasser, hvor den enkelte kuvert er p\xc3\xa5f\xc3\xb8rt det katalognummer, der svarer til indholdet af kuverten.\n_START_SECTION_\nFrim\xc3\xa6rkekataloger\n_START_PARAGRAPH_\nEt frim\xc3\xa6rkekatalog er uundv\xc3\xa6rligt, n\xc3\xa5r frim\xc3\xa6rkenes art og v\xc3\xa6rdi skal bestemmes. Det er ogs\xc3\xa5 et vigtigt hj\xc3\xa6lpemiddel undervejs i udvidelsen af samlingen._NEWLINE_P\xc3\xa5 de danske biblioteker er der mulighed for gratis at l\xc3\xa5ne frim\xc3\xa6rkekataloger. Se under 65.891 eller blot 65.89._NEWLINE_Desuden har den lokale frim\xc3\xa6rkeklub og forbundskontoret for Danmarks Filatelist Forbund egne biblioteker med litteratur om frim\xc3\xa6rker, postkort og posthistorie. L\xc3\xa5n herfra foruds\xc3\xa6tter medlemskab af en frim\xc3\xa6rkeklub.'